
Б е о г р а д

ЗАПИСНИК

53. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,
ОДРЖАНЕ 6. ЈУЛА 2026. ГОДИНЕ

Седница је почела у 11,00 часова.
Седници је председавао Верољуб Арсић, председник Одбора.
Седници су присуствовали чланови Одбора: Ана Белоица Мартаћ, Душан Бајатовић, Невена Веиновић, Тијана Давидовац, Светлана Милијић, Ило Михајловски, Душан Никезић, Бранко Павловић и Никола Радосављевић.

Седници су присуствовали заменици чланова Одбора: Стефан Китановић (заменик Ненада Крстића) и Јожеф Тобиаш (заменик мр Акоша Ујхељија).

Седници нису присуствовали чланови Одбора: Мирослав Алексић, Војислав Вујић, Владимир Јелић, Ненад Митровић и Пеђа Митровић, нити њихови заменици.

На позив председника Одбора, седници је присуствовао народни посланик Мирослав Петрашиновић.
Седници су присуствовали и представници Министарства финансија: Ела Ки Симић, из Сектора за буџет, Огњен Јанчић и Милош Глигоријевић, из Сектора за макроекономске и фискалне анализе и пројекције.

Председник одбора обавестио је присутне чланове и заменике чланова Одбора да је народни посланик Мирослав Петрашиновић, као овлашћени предлагач Предлога закона о изменама и допунама Закона о финансирању политичких активности (у Писарници заведен под бројем 011-2078/26 од 24. јуна 2026. године) у петак, 3. јула 2026. године, повукао из скупштинске процедуре овај предлог и поднео нови Предлог закона о изменама и допунама Закона о финансирању политичких активности (у Писарници заведен под бројем 011-2305/26 од 3. јула 2026. године), због чега је предложио измену тачке 1. предложеног дневног реда.
Одбор је већином гласова (11 гласова „за“, нико против, један члан Одбора није гласао) одлучио да се измени тачка 1. предложеног дневног реда тако да гласи: „Разматрање Предлога закона о изменама и допунама Закона о финансирању политичких активности, који је поднео народни посланик Мирослав Петрашиновић (број 011-2305/26 од 3. јула 2026. године) у начелу.“

На предлог председника, Одбор је већином гласова (11 гласова „за“, један глас „против“) усвојио Дневни ред у целини тако да гласи:

Д н е в н и     р е д:

1. Разматрање Предлога закона о изменама и допунама Закона о финансирању политичких активности, који је поднео народни посланик Мирослав Петрашиновић (број 011-2305/26 од 3. јула 2026. године), у начелу;

2. Разматрање Фискалне стратегије за 2027. годину са пројекцијама за 2028. и 2029. годину, коју је поднела Влада (број 400-1921/26 од 5. јуна 2026. године);

3. Утврђивање Предлога одлуке о престанку функције члана Републичке комисије за заштиту права у поступцима јавних набавки.
*  *  *

Пре преласка на рад по утврђеном дневном реду, Одбор је већином гласова (11 гласова „за“, један није гласао) усвојио записник са 52. седнице Одбора, без примедби.

*  *  *
Прва тачка дневног реда: Разматрање Предлога закона о изменама и допунама Закона о финансирању политичких активности, који је поднео народни посланик Мирослав Петрашиновић, у начелу
Народни посланик Мирослав Петрашиновић као овлашћени предлагач Предлога закона у уводним напоменама навео је да је Предлог закона о изменама и допунама Закона о финансирању политичких активности који је поднео Народној скупштини 3. јула 2026. године припремљен након одржаних јавних слушања у организацији Одбора за финансије, републички буџет и контролу трошења јавних средстава и разматрања препорука Међународне посматрачке мисије ОДИХР-а које су добијене у понедељак, 29. јуна 2026. године, због чега је првобитно поднет Предлог закона повукао из скупштинске процедуре. Навео је да је циљ предложених измена унапређење нормативног оквира за финансирање политичких активности кроз већу транспарентност финансирања, прецизније уређење финансирања изборне кампање и активности трећих лица, јачање контролних овлашћења Агенције за спречавање корупције, унапређење система извештавања и контроле, унапређење учешћа жена у политичком животу, као и усклађивање законских решења са препорукама ОДИХР-а ради унапређења изборног процеса.
У дискусији поводом ове тачке дневног реда учествовали су Ило Михајловски и Мирослав Петрашиновић.

Одбор је већином гласова (11 гласова „за“, један глас „против“) одлучио да прихвати Предлог закона о изменама и допунама Закона о финансирању политичких активности и поднесе Народној скупштини следећи
И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о финансирању политичких активности, који је поднео народни посланик Мирослав Петрашиновић, у начелу.
За известиоца Одбора на седници Народне скупштине одређен је Верољуб Арсић, председник Одбора.

Друга тачка дневног реда: Разматрање Фискалне стратегије за 2027. годину са пројекцијама за 2028. и 2029. годину
Председник Одбора подсетио је чланове и заменике чланова Одбора на одредбе Закона о буџетском систему којима су прописана фискална правила, процедуре доношења, као и елемнти које Фискална стратегија треба да садржи. У наставку, обавестио је присутне да је Фискалну стратегију за 2027. годину, са пројекцијама за 2028. и 2029. годину Влада усвојила 4. јуна ове године и доставила Народној скупштини на разматрање, као и да је иста дописом генераног секретара Народне скупштине достављена свим народним посланицима ради упознавања.
Представник Министарства финансија Огњен Јанчић навео је да се Фискална стратегија за 2027. годину са пројекцијама за 2028. и 2029. годину заснива на циљевима утврђеним ревидираном Фискалном стратегијом из 2025. године. Истакао је да је пројектован реални раст бруто домаћег производа од 3%, да је планирани дефицит сектора државе у 2027. години 3% БДП-а, а у 2028. и 2029. години 2,5% БДП-а, као и да се очекује постепено смањење учешћа јавног дуга у бруто домаћем производу до краја пројекционог периода.

У дискусији по овој тачки дневног реда учествовали су Душан Никезић, Бранко Павловић и Верољуб Арсић

            На предлог председника, Одбор је једногласно (10 гласова „за“, два гласа „против“) одлучио да Влади дâ позитивно мишљење на Фискалну стратегију за 2027. годину, са пројекцијама за 2028. и 2029. годину.

Трећа тачка дневног реда: Утврђивање Предлога одлуке о престанку функције члана Републичке комисије за заштиту права у поступцима јавних набавки
Председник Одбора подсетио је чланове и заменике чланова Одбора на одредбе члана 197. Закона о јавним набавкама којима је прописано, између осталог, да мандат председника и члана Републичке комисије престаје разрешењем, да је један од разлога за разрешење истек периода на који је председник, односно члан ове комисије изабран, као и да надлежни одбор подноси Народној скупштини образложени предлог за разрешење председника, односно члана Републичке комисије, ако је испуњен један од разлога за разрешење. Имајући у виду да је Јасмини Миленковић, члану ове комисије истекао мандат на који је изабрана, и да је именована, у складу са чланом 197. став 8. Закона о јавним набавкама, обављала ту функцију до 25. јуна 2026. године, када је Народна скупштина, на седници Седмог Ванредног заседања у 2026. години, за новог члана Републичке комисије изабрала Александру Поповић, указао је да Одбор на данашњој седници треба да утврди Предлог одлуке о престанку функције члана Републичке комисије Јасмини Миленковић, због истека периода на који је изабрана и избора новог члана Републичке комисије.

Дискусије поводом ове тачке дневног реда није било.


Одбор је, већином гласова (11 гласова „за“, један члан Одбора није гласао), утврдио Предлог одлуке о престанку функције члана Републичке комисије за заштиту права у поступцима јавних набавки Јасмини Миленковић, истеком периода на који је бирана и избором новог члана Републичке комисије за заштиту права у поступцима јавних набавки, 25. јуна 2026. године.
Одбор је већином гласова (11 гласова „за“, један члан Одбора није гласао), одлучио да Предлог одлуке упути Народној скупштини са предлогом да се, у складу са чланом 167. Пословника Народне скупштине, разматра по хитном поступку с обзиром на то да је именованој истеком периода на који је изабрана, односно избором новог члана Републичке комисије, престала функција.
За представника предлагача на седници Народне скупштине одређен је Верољуб Арсић, председник Одбора.
*  *  *

Седница је завршена у 12.10 часова.

Седница је тонски снимана.

      СЕКРЕТАР                                                                                         ПРЕДСЕДНИК 

Тијана Игњатовић                                                                                   Верољуб Арсић

